b'\n_START_ARTICLE_\nPatagonianmerileijona\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPatagonianmerileijonakoiraat voivat olla 2,6 metrin pituisia ja 500 kilon painoisia, naaraat ovat 1,8\xe2\x80\x932 metrin pituisia ja yli 150 kilon painoisia. Lajin tunnistaa pienist\xc3\xa4 korvista ja vanhojen urosten suuresta kaulaharjasta. Turkki on lyhytt\xc3\xa4 ja harvaa, lyhint\xc3\xa4 se on rinnasta. Uroksilla niskasta keskiselk\xc3\xa4\xc3\xa4n ulottuu leve\xc3\xa4 ja paksu harja. Naaraan rinta ja vatsa ovat usein kellanharmaat ja ne ovat uroksia hieman tummempia. Urosten raajat ovat isommat kuin naarailla, joten ne ovat maalla paljon naaraita nopeampia.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nPatagonianmerileijonia el\xc3\xa4\xc3\xa4 Perun, Chilen, Argentiinan, Uruguayn ja Etel\xc3\xa4-Brasilian rannikoilla. Runsaiten niit\xc3\xa4 on Patagoniassa ja Falklandinsaarilla. Merileijonat suosivat viileit\xc3\xa4 vesi\xc3\xa4 ja lis\xc3\xa4\xc3\xa4ntyv\xc3\xa4t rauhallisilla rannoilla.\n_START_SECTION_\nElintavat\n_START_PARAGRAPH_\nPatagonianmerileijonien elintavat ovat hyvin samantapaiset kuin muillakin merileijonilla. Ne liikkuvat laajalla alueella ravinnonhaussa ja vaeltavat joka vuosi lis\xc3\xa4\xc3\xa4ntymisrannoille. Patagonianmerileijonat viipyv\xc3\xa4t kuukausia valitsemallaan lis\xc3\xa4\xc3\xa4ntymispaikalla, miss\xc3\xa4 naaraat synnytt\xc3\xa4v\xc3\xa4t yhden, harvoin kaksi poikasta 330 p\xc3\xa4iv\xc3\xa4n kantoajan j\xc3\xa4lkeen. Koiraat valtaavat haaremin, jossa on keskim\xc3\xa4\xc3\xa4rin yhdeks\xc3\xa4n naarasta poikasineen. Urokset k\xc3\xa4yv\xc3\xa4t usein verisi\xc3\xa4kin kamppailuja naaraista. Sukukypsi\xc3\xa4 patagonianmerileijonat ovat viisivuotiaina. Patagonianmerileijona sy\xc3\xb6 p\xc3\xa4\xc3\xa4asiassa kalaa, mutta etenkin urokset saalistavat usein pingviinej\xc3\xa4. Niill\xc3\xa4 itsell\xc3\xa4\xc3\xa4n on miekkavalasta ja kuutteja usein sy\xc3\xb6vi\xc3\xa4 merileopardeja lukuun ottamatta v\xc3\xa4h\xc3\xa4n luonnollisia vihollisia. Kuutteja menehtyy my\xc3\xb6s tihe\xc3\xa4ss\xc3\xa4 yhdyskunnassa, kun niit\xc3\xa4 j\xc3\xa4\xc3\xa4 suurten urosten alle. Patagonianmerileijonakanta on useita satojatuhansia yksil\xc3\xb6it\xc3\xa4 eik\xc3\xa4 se ole uhanalainen. Osasyy lajin menestymiseen on sen melko arvoton turkki ja ohut rasvakerros, joiden takia niiden pyynti ei ole ollut yht\xc3\xa4 kannattavaa kuin muiden korvahylkeiden.'